RT คว้างานใหม่เติมแบ็กล็อก 837 ลบ. มั่นใจทั้งปีโตแตะเป้า 7 พันลบ.
RT คว้างานเพิ่มต่อเนื่อง ดันแบ็คล็อกปี 64 เติบโตตามเป้าหมาย 7,000 ล้านบาท คาดมาตรการเปิดประเทศส่งผลให้บริษัทเริ่มมีงานเข้ามาอย่างต่อเนื่อง นอกจากนี้บริษัทยังมีความพร้อมเดินหน้าประมูลงานเพิ่มเติมเพื่อเสริมศักยภาพการเติบโต
RT คว้างานเพิ่มต่อเนื่อง ดันแบ็คล็อกปี 64 เติบโตตามเป้าหมาย 7,000 ล้านบาท คาดมาตรการเปิดประเทศส่งผลให้บริษัทเริ่มมีงานเข้ามาอย่างต่อเนื่อง
26 ต.ค. 2564

นายชวลิต ถนอมถิ่น ประธานเจ้าหน้าที่บริหาร บริษัท ไร้ท์ทันเน็ลลิ่ง จำกัด (มหาชน) หรือ RT ผู้เชี่ยวชาญพิเศษด้านวิศวกรรมโยธาและธรณีเทคนิค เปิดเผยว่า บริษัทได้รับงานก่อสร้างอุโมงค์ส่งน้ำตามแนวคลองมหาสวัสดิ์จากโรงงานผลิตน้ำมหาสวัสดิ์ถึงถ.ราชพฤกษ์ และ หอปรับแรงดันที่โรงงานผลิตน้ำมหาสวัสดิ์พร้อมงานที่เกี่ยวข้อง ของการประปานครหลวง มูลค่าโครงการ 836,805,186.08 บาท โดยเป็นการร่วมมือระหว่างบริษัทและห้างหุ้นส่วนจำกัด สามประสิทธิ์ ซึ่งคาดว่าจะสามารถดำเนินการก่อสร้างและทยอยรับรู้รายได้ในปี 65
นอกจากนี้ บริษัทยังมีงานก่อสร้างงานประเภทวางท่อร้อยสายไฟฟ้าใต้ดินที่ประมูลได้แล้ว รอเรียกลงนามในสัญญามูลค่ารวม 597 ล้านบาท โดยงานดังกล่าวจะช่วยเสริมให้บริษัทมีการรับงานที่หลากหลายมากขึ้น และส่งผลให้ปริมาณงานในมือที่รอรับรู้รายได้ (Backlog) ในปี 64 ตามเติบโตตามเป้าหมายที่ 7,000 ล้านบาท
“จากมาตรการเปิดประเทศที่กำลังจะมาถึง ส่งสัญญาณให้ทั้งโครงการภาครัฐและเอกชนเร่งดำเนินงานก่อสร้างโครงสร้างพื้นฐานเพื่อเตรียมรองรับการขยายตัวของเศรษฐกิจ ส่งผลให้บริษัทเริ่มมีงานเข้ามาอย่างต่อเนื่อง นอกจากนี้ บริษัทยังมีความพร้อมเดินหน้าประมูลงานเพิ่มเติมเพื่อเสริมศักยภาพการเติบโต และ ผลักดันรายได้ให้เป็นไปตามเป้าหมายที่วางไว้” นายชวลิต กล่าว